Document ID: 32014R0732

NÕUKOGU MÄÄRUS (EL) nr 732/2014,
3. juuli 2014,
millega muudetakse määruseid (EÜ) nr 754/2009 ja (EL) nr 43/2014 seoses teatavate kalapüügivõimalustega
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 43 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Ühelt poolt Euroopa Ühenduse ning teiselt poolt Taani valitsuse ja Gröönimaa kohaliku valitsuse vahelises kalandusalases partnerluslepingus (1) ning sellele lisatud protokollis (2) on sätestatud, et liit saab 7,7 % moiva lubatud kogupüügist ICESi V ja XIV alapiirkonna Gröönimaa vetes.
(2)
Nõukogu määruse (EL) nr 43/2014 (3) kohaselt on liidu 2014. aasta moivapüügikvoot ICESi V ja XIV alapiirkonna Gröönimaa vetes 0 tonni ja seda kohaldatakse kuni 30. aprillini 2014.
(3)
Gröönimaa ametiasutused teatasid 16. juunil 2014 liidule, et moiva lubatud kogupüüki, mis hõlmab ICESi V ja XIV alapiirkonna Gröönimaa vesi, prognoositakse 2014.-2015. aasta püügihooajaks 450 000 tonni, esialgse kvoodiga 225 000 tonni. Seega tuleks kehtestada liidu kvoot sellel püügihooajal.
(4)
Vaja on korrigeerida meriahvena varude lubatud kogupüüki I ja II püügipiirkonna rahvusvahelistes vetes ja süvalesta lubatud kogupüüki ICESi V ja XIV alapiirkonna Gröönimaa vetes. Samuti on vaja korrigeerida kahte makrelli lubatud kogupüüki, et võtta arvesse liidu ja Fääri saarte vahelist vastastikuse juurdepääsu korda. Lisaks tuleks vastavalt muuta ala, mille kohta Fääri saarte laevad võivad taotleda makrellipüügiluba.
(5)
Oma 8. korralisel istungjärgul võttis Vaikse ookeani lääne- ja keskosa kalanduskomisjon (WCPFC) vastu keelu pardal hoida, ümber laadida, ladustada ja lossida pikkuim-hallhaid (Carcharhinus longimanus). Oma 9. korralisel istungjärgul võttis WCPFC vastu sarnase keelu siidhallhai (Carcharhinus falciformis) kohta. Mõlemat keeldu tuleks rakendada liidu õiguses. Nõukogu määruse (EÜ) nr 847/96 (4) kohaselt tuleks kindlaks määrata, milliste kalavarude suhtes kõnealuses määruses osutatud meetmed kehtivad.
(6)
Ühendkuningriik andis teavet tursapüügi kohta, millega tegelevad kaks laevarühma, kes püüavad norra homaari ja kasutavad kindlaksmääratud püügivahendeid 80-100 mm suuruse võrgusilmaga. Esimene rühm kalastab Firth of Forthis, st ICESi statistilistes alaruutudes 41E7 ja 41E6. Teine rühm kalastab Firth of Clyde'is, st ICESi statistilistes ruutudes 39E5, 39E4, 40E3, 40E4 ja 40E5. Viimase rühma puhul on tegemist Firth of Clyde'i praeguse väljajätmise laiendamisega nõukogu määruse (EÜ) nr 1342/2008 (5) III peatükis sätestatud tursapüügikoormuse reguleerimise korra kohaldamisalast kooskõlas nõukogu määrusega (EÜ) nr 754/2009 (6). Ühendkuningriigi esitatud teabe põhjal, mida on hinnanud kalanduse teadus-, tehnika- ja majanduskomitee, saab teha kindlaks, et kõnealuste laevade tursapüügi, sh tagasiheite kogused ei ületanud 1,5 % kõnealuse kahe laevarühma tursa kogupüügist 2013. aasta püügiperioodil. Võttes lisaks arvesse kõnealuse kahe laevarühma püügitegevuse seire ja kontrolli tagamiseks rakendatavaid meetmeid ning arvestades, et kõnealuse kahe laevarühma hõlmamisega kaasneks halduskoormus, mis on ebaproportsionaalne selle üldise mõjuga tursavarudele, on asjakohane jätta mõlemad laevarühmad välja määruse (EÜ) nr 1324/2008 III peatükis sätestatud püügikoormuse reguleerimise korra kohaldamisalast.
(7)
Määruses (EL) nr 43/2014 sätestatud püügi piirnormid ja püügikoormuse piirangud kehtivad vastavalt alates 1. jaanuarist 2014 ja 1. veebruarist 2014. Käesoleva määruse sätted, milles käsitletakse püügi piirnorme ja püügikoormust, peaksid seepärast samuti põhimõtteliselt kehtima alates nimetatud kuupäevadest. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased püügivõimalused ei ole veel ammendatud. Siidhallhai püügi keeld WCPFC konventsiooni alal jõustub siiski 1. juulil 2014 ning seda tuleks kohaldada alates kõnealusest kuupäevast. Moiva lubatud kogupüüki ICESi V ja XIV alapiirkonna Gröönimaa vetes tuleks samuti kohaldada alates püügihooaja algusest, st 20. juunist 2014. Kuna teatavate püügi piirnormide muutmine avaldab mõju majandustegevusele ja liidu kalalaevade kalapüügihooaja kavandamisele, peaks käesolev määrus jõustuma vahetult pärast selle avaldamist.
(8)
Määruseid (EL) nr 43/2014 ja (EÜ) nr 754/2009 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 43/2014 muutmine
Määrust (EL) nr 43/2014 muudetakse järgmiselt.
1)
Lisatakse järgmine artikkel:
„Artikkel 37a
Pikkuim-hallhaid
1. Pikkuim-hallhaide (Carcharhinus longimanus) rümpade või nende osade pardal hoidmine, ümberlaadimine, ladustamine või lossimine on WCPFC konventsiooni alal keelatud.
2. Kui lõikes 1 osutatud liike püütakse juhuslikult, ei tohi neid kahjustada. Nende liikide isendid tuleb viivitamata vette tagasi lasta.”
2)
Lisatakse järgmine artikkel:
„Artikkel 37b
Siidhallhaid
1. Siidhallhaide (Carcharhinus falciformis) rümpade või nende osade pardal hoidmine, ümberlaadimine, ladustamine või lossimine on WCPFC konventsiooni alal keelatud.
2. Kui lõikes 1 osutatud liike püütakse juhuslikult, ei tohi neid kahjustada. Nende liikide isendid tuleb viivitamata vette tagasi lasta.”
3)
Määruse (EL) nr 43/2014 IA lisa muudetakse vastavalt käesoleva määruse I lisale.
4)
Määruse (EL) nr 43/2014 IB lisa muudetakse vastavalt käesoleva määruse II lisale.
5)
Määruse (EL) nr 43/2014 IIA lisa muudetakse vastavalt käesoleva määruse III lisale.
6)
Määruse (EL) nr 43/2014 VIII lisa asendatakse käesoleva määruse IV lisas esitatud tekstiga.
Artikkel 2
Määruse (EÜ) nr 754/2009 muutmine
Määruse (EÜ) nr 754/2009 artiklit 1 muudetakse järgmiselt.
a)
Punkt d asendatakse järgmisega:
„d)
Ühendkuningriigi lipu all sõitev laevarühm, millele Ühendkuningriik osutas oma 18. juuni 2009. aasta taotluses ja järgnevalt 8. aprilli 2014. aasta taotluses ning mis püüab 80-100 mm suuruse võrgusilmaga kindlaksmääratud püügivahendeid kasutades norra homaari Firth of Clyde'is (ICESi statistilised ruudud 39E5, 39E4, 40E3, 40E4 ja 40E5).”
b)
Lisatakse järgmine punkt:
„m)
Ühendkuningriigi lipu all sõitev laevarühm, millele Ühendkuningriik osutas oma 8. aprilli 2014. aasta taotluses ning mis püüab 80-100 mm suuruse võrgusilmaga kindlaksmääratud püügivahendeid kasutades norra homaari Firth of Forthis (ICESi statistilised ruudud 41E7 ja 41E6).”
Artikkel 3
Jõustumine
Käesolev määrus jõustub järgmisel päeval pärast selle avaldamist Euroopa Liidu Teatajas.
Artikli 1 punkti 2 kohaldatakse alates 1. juulist 2014.
Artikli 1 punkte 3 ja 6 ning II lisa punkti c kohaldatakse alates 1. jaanuarist 2014.
Artikli 1 punkti 5 ja artiklit 2 kohaldatakse alates 1. veebruarist 2014.
II lisa punkti a kohaldatakse alates 20. juunist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. juuli 2014

Labels: 11
6